*O náleze neandertálca pozri Gánovce 1.*
Súradnice: 49°01′55″S 20°19′25″V﻿ / ﻿49,031944°S 20,323611°V﻿ / 49.031944; 20.323611

**Gánovce** je obec na Slovensku v okrese Poprad. Je známa nálezom travertínového odliatku mozgovne neandertálca, ako aj odtlačkov vtedajšieho rastlinstva.  Je to tiež nálezisko otomanskej kultúry.

Polohopis
---------

Obec leží v južnej časti Vrbovskej pahorkatiny, geomorfológickej časti Podtatranskej kotliny, na severnom okraji Kozích chrbtov. Okraj mesta Poprad je vzdialený približne 1 km severozápadne, centrum mesta 5 km, Spišská Nová Ves je vzdialená 23 km a Kežmarok 18 km. Južným okrajom vedie železničná trať Žilina – Košice, severne prebieha trasa cesty I/18 z Liptova na Prešov.

Dejiny
------

Archeologické nálezy dokladajú pohyb človeka v Spiši už v strednom paleolite (250 000 - 40 000 pred Kr.). Potvrdzuje to napríklad nález skamenenej výplne lebky neandertálca v travertínovej kope Hrádok, ktorým sa Gánovce stali známymi. Teplé minerálne pramene lákali ľudí i zver, ktorých pozostatky sú nachádzané v takýchto travertínových kopách dodnes. Súčasné Gánovce vznikli z osady „Villa Ganau", písomne doloženej v roku 1317, no staršie osídlenie dokladá ranogotický kostol z polovice 13. storočia. Jedným z majiteľov územia bol Bazilius, syn Gaana, podľa ktorého bola obec pomenovaná. Súčasťou obce je i časť Filice, pomenovaná podľa kolonistu Filu, ktorému uhorský kráľ Belo IV. daroval tunajšie pozemky už v roku 1236. Názov obce sa postupne menil a tak sa v písomných dokumentoch spomína v roku 1473 ako Ganfal, v roku 1521 ako Ganovecz a v roku 1808 sa objavuje dnešná podoba. Osady sa spojili v roku 1924. 

Obe obce patrili medzi kopijnické - zemianske obce, ktoré tvorili Stolicu X. spišských kopijníkov. V stredoveku kopijníci zabezpečovali ochranu územia, preto mali priznané určité výsady. Počet obyvateľov bol dlhodobo do 300 obyvateľov, ktorí sa živili poľnohospodárstvom a ovocinárstvom. V súvislosti s minerálnymi prameňmi sa spomínajú ich liečebné účinky už v roku 1549, preto v ich blízkosti vznikla kúpeľná osada. Tú dal v roku 1852 Augustín Korponaj zbúrať a na jej mieste vybudoval letohrádok, kúpeľný dom, reštauráciu a spoločenský pavilón. Artézsku studňu dal v rokoch 1877-79 prehĺbiť na 184 m, neskôr pribudol krytý bazén. Po znárodnení v roku 1948 boli vojnou značne poškodené kúpele čiastočne zrekonštruované a až do roku 1992 slúžili verejnosti. 

Výraznou zmenou v živote ľudí bolo otvorenie Košicko-bohumínskej železnice v decembri 1871, ktorej zastávka na okraji obce umožnila zjednodušenie prepravy tovaru i osôb. Rozšírená bola i cesta z Popradu na Prešov, na ktorú je miestnou komunikáciou napojená aj obec. Slovenský hydrometeorologický ústav má v Gánovciach vybudované okrem meteorologickej stanice aj aerologické a radiačné centrum.

Turizmus
--------

Turisticky atraktívnou je lokalita travertínov, no  turistický chodník vedie z centra Popradu obcou cez Kvetnicu na vrch Zámčisko (921 m n. m.).

Referencie
----------

1. ↑   *Registre obnovenej evidencie pozemkov* [online]. Bratislava: ÚGKK SR, [cit. 2011-12-31]. Dostupné online.
2. ↑   *Počet obyvateľov podľa pohlavia – obce (ročne)* [online]. Bratislava: Štatistický úrad SR, rev. 2023-04-03, [cit. 2023-04-12]. Dostupné online.
3. ↑   *Voľby do orgánov samosprávy obcí 2022 : Zoznam zvolených starostov* [online]. Bratislava: Štatistický úrad SR, 2022-10-30. Dostupné online.
4. ↑  GOLÁŇ, K.; KROPILÁK, M.; RATKOŠ, P. Tibenský J. *Československé dejiny*. Redakcia M. Kropilák; ilustrácie F. Šesták. 1. vyd. Bratislava : Vydavateľstvo Osveta, 1961. 384 s. 40. 1. Dejiny pračloveka na území našej vlasti, s. 14.

Literatúra
----------

* BEKESSOVÁ, Magdaléna (ed.): *Neandertálec z Gánoviec : zborník príspevkov zo seminára pri príležitosti 80. výročia nálezu neandertálca v Gánovciach.* Poprad : Podtatranské múzeum, 2007, 112 s. ISBN 978-80-969585-2-8
* MATERNÝ, Michal: *Gánovce v rokoch 1918 – 1945.* Košice : PEZOLT PVD, 2016, 68 s. ISBN 978-80-88797-79-1

Pozri aj
--------

* Zoznam kultúrnych pamiatok v obci Gánovce
* Briežky (prírodná pamiatka)
* Gánovské travertíny

Iné projekty
------------

Commons
* Spolupracuj na Commons Commons ponúka multimediálne súbory na tému **Gánovce**

| * z
* d
* u
Obce okresu Poprad (3 + 26) |
| --- |
| Mestá | 
* Poprad
* Svit
* Vysoké Tatry

 |
| Ostatné obce | 
* Batizovce
* Gánovce
* Gerlachov
* Hozelec
* Hôrka
* Hranovnica
* Jánovce
* Kravany
* Liptovská Teplička
* Lučivná
* Mengusovce
* Mlynica
* Nová Lesná
* Spišské Bystré
* Spišský Štiavnik
* Spišská Teplica
* Štôla
* Štrba
* Šuňava
* Švábovce
* Tatranská Javorina
* Veľký Slavkov
* Vernár
* Vikartovce
* Vydrník
* Ždiar

 |